ЩIалэгъуалэм я гур ирахыпакъым
Краснодар крайм хыхьэ Крымск къалэм и «Гигант» спорткомплексым етIуанэ зыгъэсэгъуэр «Спартак-Налшыкым» щиухащ. Къежьэжыным и пэ къихуэу, мазаем и 20-м, ди футболистхэм зэныбжьэгъугъэ зэIущIэ драгъэкIуэкIащ Екатеринбург и «Урал»-м и щIалэгъуалэ гупым.
ЩIымахуэ зыгъэпсэхугъуэ кIыхьым иужькIэ кIуэ пэтми зи къарур нэхъ зэрыгъуэтыж «Спартак-Налшыкым» и футболистхэм гугъуехь лъэпкъ дашэчакъым мы гъэм ещанэу ирагъэкIуэкIа зэныбжьэгъугъэ зэIущIэм къащыпэщIэтахэми. Джэгум и япэ дакъикъэхэм щегъэжьауэ ди щIалэхэм щхьэкъэIэтыпIэ иратакъым Екатеринбург и «Урал»-м и щIалэгъуалэм.
ЗэIущIэм щIидза къудейуэ арат Гугуев Магомед бжыгъэр къыщызэIуихам. Загъэпсэхуну имыкI щIыкIэ Багъэтыр Альберт етIуанэ топри я хьэрхуэрэгъухэм яхудигъэкIащ.
Семёнов Владислав 49-нэ дакъикъэм ещанэу къыщыхэжаныкIам гурыIуэгъуэ хъуащ «Урал»-м и щIалэгъуалэм я лъэр зэрыщIэхуар. Налшыкдэсхэм абыхэм я гур ирахыпакъым икIи абдежым къыщыувыIащ. КIэух бжыгъэр 3:0-щ.
«Спартак-Налшыкым» хэту екатеринбургдэсхэм ядэджэгун къыщIадзащ Антиповым, Тебэрдым, Дашаевым, Мурачевым, Кузнецовым, Ахриевым, Гъурфым, Дроздовым, Каркаевым, Багъэтырым, Гугуевым. ИужькIэ абыхэм ящыщ зыбжанэ яхъуэжащ Къардэным, Соблырым, Семёновым, ДзыхьмыщIым, Балъкъэрым, Бажэм, Албеговым, Лелюкаевым.
Псори зэхэту иужьрей зыгъэсэгъуэм «Спартак-Налшыкым» зэныбжьэгъугъэ зэIущIищ иригъэкIуэкIащ. Абыхэм ящыщу тIум Новороссийск и «Черноморец»-мрэ Екатеринбург и «Урал»-м и щIалэгъуалэ гупымрэ щыхагъэщIащ, зым Новгород Ищхъэрэм и «Волга»-м щызэрытемыгъэкIуауэ щызэбгъэдэкIыжащ. Ди щIалэхэм я хьэрхуэрэгъухэм я гъуэм топиплI дагъэкIащ, езыхэм зыри къыхудагъэкIыфакъым. Апхуэдэу мазэ дэкIмэ щIэзыдзэжыну зэхьэзэхуэм хэтамэ фIы дыдэт.
Ди футболистхэм махуэ зыщыплIкIэ загъэпсэхунурэ, къыкIэлъыкIуэ зыгъэсэгъуэ лъэхъэнэм щIадзэнущ.
Хьэтау Ислъам.
